STANOVISKO KOMISIE podľa článku 294 ods. 7 písm. c) Zmluvy o fungovaní Európskej únie k pozmeňujúcim návrhom Európskeho parlamentu v pozícii Rady týkajúcej sa návrhu SMERNICE EURÓPSKEHO PARLAMENTU A RADY, ktorou sa mení smernica 2001/18/ES, pokiaľ ide o možnosť členských štátov obmedziť alebo zakázať pestovanie geneticky modifikovaných organizmov na ich území /* COM/2015/083 final - 2010/0208 (COD) */





2010/0208 (COD) STANOVISKO KOMISIE podľa článku 294 ods. 7 písm. c) Zmluvy o fungovaní Európskej únie k pozmeňujúcim návrhom Európskeho parlamentu v pozícii Rady týkajúcej sa návrhu SMERNICE EURÓPSKEHO PARLAMENTU A RADY, ktorou sa mení smernica 2001/18/ES, pokiaľ ide o možnosť členských štátov obmedziť alebo zakázať pestovanie geneticky modifikovaných organizmov na ich území 1. Úvod V článku 294 ods. 7 písm. c) Zmluvy o fungovaní Európskej únie sa stanovuje, že Komisia vydá stanovisko k pozmeňujúcim návrhom, ktoré navrhol Európsky parlament počas druhého čítania. Komisia predkladá svoje stanovisko k pozmeňujúcim návrhom Parlamentu. 2. Chronológia Dátum predloženia návrhu Európskemu parlamentu a Rade: || 14. júla 2010 Dátum stanoviska Európskeho hospodárskeho a sociálneho výboru: || 9. decembra 2010 Dátum stanoviska Európskeho parlamentu, prvé čítanie: || 5. júla 2011 Dátum predloženia pozmeneného návrhu: || [*] Dátum prijatia pozície Rady, prvé čítanie**: || 23. júla 2014 Dátum stanoviska Európskeho parlamentu, druhé čítanie: || 13. januára 2015 * Komisia nevypracovala pozmeňujúci návrh, ale vyjadrila svoje názory k pozmeňujúcim návrhom Parlamentu v „Oznámení Komisie o krokoch prijatých v nadväznosti na stanoviská a uznesenia, ktoré prijal Parlament na svojej schôdzi v júli 2011“ (dokument SP(2011)8072) zaslaný Európskemu parlamentu 8. septembra 2011. ** Komisia vyjadrila svoje názory k pozmeňujúcim návrhom Rady v „Oznámení Komisie o pozícii Rady prijatej v prvom čítaní na účely prijatia smernice Európskeho parlamentu a Rady, ktorou sa mení smernica 2001/18/ES, pokiaľ ide o možnosť členských štátov obmedziť alebo zakázať pestovanie geneticky modifikovaných organizmov na ich území“ (dokument COM(2014) 570 final) zaslaný Európskemu parlamentu 10. septembra 2014. 3. Cieľ návrhu Európska únia (EÚ) prijala komplexný právny rámec na povoľovanie výrobkov pozostávajúcich alebo vyrobených z geneticky modifikovaných organizmov (ďalej len „GMO“). Postup povoľovania sa vzťahuje na GMO určené na použitie ako potraviny a krmivá, na ich priemyselné spracovanie a pestovanie a na výrobky z nich vyrobené určené na použitie ako potraviny a krmivá. Cieľom systému EÚ pre povoľovanie je zabrániť nepriaznivým účinkom GMO na zdravie ľudí a zvierat a na životné prostredie a zároveň vytvoriť vnútorný trh pre tieto výrobky. V dvoch právnych predpisoch, konkrétne v smernici 2001/18/ES o zámernom uvoľnení geneticky modifikovaných organizmov do životného prostredia[1] a v nariadení (ES) č. 1829/2003 o geneticky modifikovaných potravinách a krmivách[2] sa stanovuje povoľovanie GMO pred ich uvedením na trh. V oboch právnych predpisoch sú stanovené vedecky podložené normy na posudzovanie možných rizík pre zdravie ľudí a zvierat a pre životné prostredie, ako aj požiadavky na označovanie. Nariadením (ES) č. 1830/2003[3] sa okrem toho stanovujú pravidlá týkajúce sa vysledovateľnosti a označovania GMO a vysledovateľnosti potravín a krmív vyrobených z GMO. V marci 2009 Rada zamietla návrhy Komisie, v ktorých sa požadovalo, aby Rakúsko a Maďarsko zrušili svoje vnútroštátne ochranné opatrenia, keďže podľa Európskeho úradu pre bezpečnosť potravín (ďalej len „EFSA“) neboli podložené vedeckými dôkazmi, ktoré sú podľa právnych predpisov EÚ nevyhnutné. V nadväznosti na to požiadala skupina 13 členských štátov[4] Komisiu o to, aby vypracovala návrhy, ktorými by sa členským štátom poskytla sloboda rozhodovať o pestovaní GMO[5]. S cieľom skombinovať vedecky podložený systém EÚ pre povoľovanie GMO so slobodou členských štátov rozhodovať o tom, či chcú na svojom území pestovať geneticky modifikované plodiny alebo nie, Komisia v júli 2010 prijala tento návrh právneho predpisu. Návrh právneho predpisu pre členské štáty poskytuje právny základ v právnom rámci EÚ, pokiaľ ide o GMO, s cieľom obmedziť alebo zakázať na celom ich území alebo na jeho časti pestovanie GMO, ktoré boli povolené na úrovni EÚ. Takéto zákazy alebo obmedzenia sa musia zakladať na iných dôvodoch, než je hodnotenie rizík pre životné prostredie a zdravie vykonávané v rámci systému EÚ pre povoľovanie. 4. Stanovisko Komisie k pozmeňujúcim návrhom Európskeho parlamentu v druhom čítaní Európsky parlament v druhom čítaní odhlasoval konsolidované znenie, ktoré obsahuje viacero pozmeňujúcich návrhov k zneniu pozície Rady v prvom čítaní. Toto znenie je výsledkom rokovaní medzi Európskym parlamentom, Radou a Komisiou. Komisia prijíma všetky pozmeňujúce návrhy odhlasované Európskym parlamentom. [1] Ú. v. ES L 106, 17.4.2001, s. 1. [2] Ú. v. EÚ L 268, 18.10.2003, s. 1. [3] Ú. v. EÚ L 268, 18.10.2003, s. 24. [4] Rakúsko, Bulharsko, Cyprus, Grécko, Maďarsko, Írsko, Lotyšsko, Litva, Luxembursko, Malta, Holandsko, Poľsko a Slovinsko. [5] Príslušné diskusie sa konali na zasadaniach Rady 2. marca, 23. marca a 25. júna 2009.